Hjá Akraneskaupstað verða engar gjaldskrárhækkanir árið 2014 nema hækkun á sorphirðugjöldum . Þannig verður gjald í leikskólum , fæðisgjald í skólum , frístundaheimilum , gjaldskrá tónlistarskóla , bókasafns , heimaþjónustu , íþróttamannvirkja og fleira óbreytt á milli ára . Að sögn Regínu Ásvaldsdóttur bæjarstjóra þýðir þetta rúmlega átta milljóna króna tekjuskerðingu sveitarfélagsins , miðað við áætlaða hækkun samkvæmt neysluverðsvísitölu sem er 3% . Fjárhagsáætlun fyrir árið 2014 var samþykkt á fundi bæjarstjórnar Akraness í gær . Ennfremur var þriggja ára áætlun vegna áranna 2015 til 2017 samþykkt . Miðað við fjárhagsáætlunina fyrir næsta ár mun þjónustustig Akraneskaupstaðar haldast óbreytt . Til niðurgreiðslu lána verður varið 297,2 milljónum á næsta ári . Gert er ráð fyrir 290 milljónum króna til framkvæmda . Áætlunin gerir ráð fyrir rekstrarafgangi hjá A og B hluta samstæðunnar upp á 46,5 milljónir og að handbært fé í árslok 2014 verði 291,5 milljónir króna . Regína Ásvaldsdóttir bæjarstjóri segir stöðu Akraneskaupstaðar góða , skuldahlutfall er 89,11% og veltufé frá rekstri 11,31% .